Te Aroha

Ko **Te Aroha** tētahi o ngā maunga o Hauraki; ko ia tonu te maunga nui o te paehua maunga e kīa nei ko ngā Kaimai. Kei reira hoki te tāone o Te Aroha kei te pūtake o Te Aroha maunga e tū ana. 

## Te Aroha maunga
Ki  ngā iwi o Hauraki, he maunga tapu a Te Aroha.  Ko Te Aroha te maunga, ko Marutūāhu te iwi. I ngā wā o mua, he nunui rawa ngā kai o te whenua kei te pūtake o Te Aroha maunga; ngā kai o te ngahere, me ngā kai o ngā awa.  Kātahi te reka o ngā kererū, me ngā manu katoa o te ngahere; kī tonu ngā repo, ki te tuna.  Hau atu ai te rongo mō; te mōmona o ngā manu, te maha o te harakeke e tupua nei e tēnei whenua, te reka me te nui o ngā ika o ngā awa me ngā tuna o ngā repo o Te Aroha.  Tētahi nui o tērā maunga i ngā wā o mua ko ngā waiariki. Haere ai ki reira ngā tāngata haere-tokotoko, haere-hape, ki ngā ngāwhā o Te Aroha; ā, koiarā te mana o aua waiariki ki te whakamahu i ngā mate. Koirā te mana o taua maunga ki te taha Māori; ko te mana o tērā maunga ki te taha Pākehā i tērā atu rautau ko ngā tahua koura e kerikeria mai nei i ngā hiwi i runga atu o te awa o Waihou, te kōngutu i tapā nei e ngā Māori ko Waiorongomai.

## Te Aroha-ki-tai, Te Aroha-ki-uta
E rua ngā tihi kei runga tonu o Te Aroha maunga: ko Te Aroha-ki-tai, ko Te Aroha-ki-uta. He maha ngā kōrero mō aua ingoa. E ai ki Te Arawa, i tapā te maunga e Kahumatamomoe (Kahu, Te Momoe) ki te ingoa *Te Aroha-o-Kahu*. Ka mihi a Kahu ki te tai, ki Moehau, ki te maunga i moe ai a Tamatekapua, koiarā a *Te Aroha-ki-tai*. Ka huri, ka mihi ki te whenua, ki te wāhi i noho ai ōna whanaunga a Tia rāua ko Maaka, koiarā a *Te Aroha-ki-uta* (tirohia Stafford 1967:38).  E ai ki Waikato  ko Kahu he wahine kē, arā ko Kahupeka, te whaea o Raka-maomao (Jones 1995:58). E ai ki Taimoana Turoa o Hauraki, nā Rāhiri o Mātaatua waka aua ingoa. I a Rāhiri e noho ana ki Te Tai-tokerau, ka puta tana whakaaro kia hoki ia ki Whakatāne, ki tōna kāinga tuatahi i Aotearoa nei. Ka haere, ka tae ki Hauraki, ka piki, ka kake, ā, ka kite i tōna kāinga tawhito, ka puta te aroha i a ia. Ka tae ki te wā i haere tonu ai ia ki Whakatane, i waiho i a ia ētahi o ōna tāngata ki reira, koiarā a Ngāti Rāhiri e noho tonu nei ki te pūtake o Te Aroha maunga (Turoa 1997:20).

## He Waiata mō Te Aroha
He maha ngā waiata mō Te Aroha; koianei tētahi:

### E piki ana i te pikitanga

:*E piki ana i te pikitanga,*
:*Ka whano ka tautuku aku turi,*
:*Ki konei hoki koe e te tau,*
:*Ki konei au whakamau ai i te auahi i nā* 
:*Rā runga o te utu mana ki Te Aroha i*
:*Nā reira taku wairua,*
:*Moe rawa iho nei ki te pō,*
:*Me he wai au e maringi ana.*
:*E kei whea te tau i ngā rangi rā?*
:*E whano mawehe ana;*
:*Tēnei, ka eke nei au i te huirangi,*
:*Kia kauria te wā-moana,*
:*Ki a Pakaurangi i te tai-tonga,*
:*Nōna pea e te wairua,*
:*Haramai nei whakaoho rawa i taku moe*
:*Kia whiti rere hoki atu i waho nā*
:*Ka kitea tō kino e te tau ki ahau i ia.*

## He kōrero o mua mō Te Aroha maunga
* Ruatāne

## Hoto ki waho
*Whakamōhiotanga tūruhi (reo Pākehā)

## Tohutoro
* Jones, Pei Te Hurinui, and Bruce Biggs, (1995) *Nga Iwi o Tainui*. Auckland: Auckland University Press.
* Stafford, D.M., (1967). *Te Arawa, A History of the Arawa People*. Auckland: Reed.
* Turoa, Taimoana, (1997). *Nga Iwi o Hauraki, The Iwi of Hauraki*. Paeroa: Hauraki Māori Trust Board.
* *Te Korimako*, Vol 1: No.37, p.6, 16 Hui-tanguru, 1885